Ranveig Frøiland (Arbeiderpartiet), 2004-11-25:
Den viktigaste oppgåva no er å få ledige i arbeid samt å inkludera fleire i arbeidslivet, få eit betre utdaningstilbod og skapa tryggleik for eldre og sjuke ved å gje eit godt helsetilbod. Det er framleis altfor mange som er arbeidsledige. Difor er det nødvendig å føra ein aktiv arbeidsmarknadspolitikk for å få dei ledige tilbake i arbeid, samstundes som vi må føra ein målretta politikk for å skapa nye og framtidsretta jobbar. Difor gjer Arbeidarpartiet framlegg om å satsa i underkant av 4 milliardar kr til arbeidsmarknads- og næringspolitikk. Av dei arbeidsledige har talet på langtidsledige auka det siste året. Yrkesaktiviteten har gått ned sidan sist haust, og yrkesaktiviteten har ikkje vore lågare sidan 1996. Arbeidsløysa aukar blant kvinner, og det er særleg kvinner med høgare utdaning som vert ramma av låg etterspurnad etter arbeidskraft i offentleg sektor. Dette har sjølvsagt samanheng med etterspurnaden etter arbeidskraft innanfor helse- og omsorgssektoren, og det er nesten 100 000 arbeidstakarar som arbeider deltid, men som ønskjer å arbeida meir. Nesten 80 pst. av desse arbeidstakarane er kvinner. Denne utviklinga har sjølvsagt samanheng med den stramme kommuneøkonomien som har vore ført gjennom fleire år. Det er dårleg samfunnsøkonomi å la folk vera heime i staden for å bruka evnene og kvalifikasjonane sine i eit arbeid det i høgste grad er bruk for. Å inkludera fleire i arbeidslivet har vore ei politisk målsetjing som det har vore brei semje om. IA-avtalen som vart skriven under av Regjeringa og avtalepartane i desember i fjor, føreset at sjukelønsordninga ikkje skal endrast i avtaleperioden. No viser alle tal at sjukefråværet går ned, fordi ein har jobba systematisk etter intensjonane i IA-avtalen, og det er gledeleg. I den situasjonen er det altså at ein av partane, Regjeringa, bryt avtalen. Avtalebrot i seg sjølv er ikkje klokt, og når ein avtale verkar etter intensjonane, er det direkte dumt av ein av avtalepartane å seia han opp, bryta han. Det er ikkje rart at NHO og LO spør seg om Regjeringa eigentleg vil ha sjukefråværet ned, og om ho er til å stola på i avtalar som er inngådde. Arbeidarpartiet meiner det er viktig at det er eit tillitsfullt forhold mellom styresmaktene og partane i arbeidslivet. Arbeidarpartiet står ved avtalen. Arbeidarpartiet er heilt usamd i Regjeringa sin usosiale skattepolitikk og den auken i momsen som Regjeringa og Framstegspartiet legg opp til. Det er heilt feil å auka momsen på varer og tenester for å gje skattelette til folk med høge inntekter og store formuar. Arbeidarpartiet vil ha ein skatte- og avgiftspolitikk med meir rettferdig fordeling. Eg stiller meg heilt uforståande til at Kristeleg Folkeparti, som alltid har sagt at dei ligg nær Arbeidarpartiet i fordelingspolitikken, vil gje skattelette til dei som tener t.d. 1,2 mill. kr. Dei får 29 000 kr i skattelette, og tener ein 3 mill. kr, skal ein få ein skattelette på 100 000 kr. Dette er langt frå Arbeidarpartiet sin fordelingspolitikk når det gjeld skatt. Vi meiner at dei som tener over 1 mill. kr, toler skatteskjerping. Skattelette skal ein gje til dei som tener minst. I fjor vart det jubel frå Kristeleg Folkeparti si side over at budsjettet vart meir sosialt ved hjelp av Arbeidarpartiet. I år meiner både statsministeren og Sørfonn at budsjettet er vorte meir sosialt ved hjelp av Framstegspartiet. Er det slik at Kristeleg Folkeparti ikkje klarer å få Høgre med på å laga eit budsjett med ein sosial profil? Det kan sjå ut som at det viktigaste er å sitja i regjering. Så får Stortinget ordna opp i den sosiale profilen, som òg Kristeleg Folkeparti meiner at ein treng. Eg synest det er underleg å vera vitne til det som skjer på borgarleg side i dag. Hagen ber på sin audmjuke måte om å få koma inn i varmen, inn i Regjeringa. Høgre tek ikkje eingong replikk på Hagen, mens Høgre-ordførarane ber Erna Solberg om å ta Framstegspartiet inn i varmen. Venstres Sponheim seier til avisene i dag at det skal verta bråk dersom det skjer. Det vitnar ikkje akkurat om at vi har ein avklåra situasjon på borgarleg side når det gjeld regjering neste haust.